Læk: Samsung Galaxy S11 får 120Hz-skærm

Samsung hopper på vognen og giver sin kommende Galaxy S11 en kameraterning, ligesom Apple og Google har gjort med deres seneste topmodeller. Det mener i hvert fald den troværdige lækker OnLeaks, der adskillige gange har ramt plet med sine rygter. Han har samtidig leveret computertegninger af telefonen.

For at være klar i spyttet: Det er ikke billeder, der er leveret af Samsung. Det er i stedet billeder, skabt af OnLeaks på baggrund af den information, han angiveligt har om telefonen.

Computerbillederne viser en Samsung Galaxy S11, der er næsten identisk med Note 10 – i hvert fald forfra. Den har rammeløs skærm og et centreret hul til kameraet i toppen. På bagsiden sker der dog ting og sager: Fem kamerasensorer er samlet i en aflang terning. En af sensorerne siges at være den nye 108-megapixel ISOCELL-sensor, som Samsung udvikler på.

Andre rygter om Galaxy S11 hævder, at en af de største opdateringer vil være skærmen, der vil have en opdateringshastighed på 120Hz – altså væsentlig bedre end OnePlus’ 90Hz-skærm, der fårs så meget ros. Det er også forventet at Galaxy S11 bliver udrustet med den seneste Snapdragon-processor.

Telefonen lanceres – i hvert fald ifølge traditionen – til februar, så forvent rygter i læssevis i de næste uger og måneder …

Læk: Samsung Galaxy S11 får 120Hz-skærm